Den vilde natur trives på Svenning Christensens lille areal ved Vennebjerg Kirke. Siden han købte det i 1986, har naturen fået lov til at være natur.

Svenning Christensen viser rundt på sin fem hektar store blomstermark ved Vennebjerg Kirke. - Jeg tror, at vi skal her ned, for det er fascinerende, siger han, mens han iført blå arbejdsbukser og store grønne gummistøvler bevæger sig ned ad skrænten med kurs mod nogle af de mange vilde blomster. Marken er et sandt eldorado af planteliv. - Prøv lige at se her, siger han, mens han peger mod et stort område med orkideer. Marken er fuld af fredede orkideer De mange blomster, som vokser på skråningen er den plettede gøgeurt. - De er jo fredede. Jeg har ikke engang lov til at plukke dem, siger Svenning Christensen. Den plettede gøgeurt blomstrer lige nu i stort tal  i det bakkede is-tidslandskab ved Vennebjerg Kirke. Det er ifølge Svenning Christensen nogle uger senere end normalt på grund af det kolde forår. Naturen får lov til at passe sig selv De bakkede marker hører med til Svenning Christensens barndomshjem, som han købte i 1986. Siden har naturen fået lov til at passe sig selv på det 5 hektar store område. - Den har jeg aldrig set før! Svenning Christensen sætter sig ned i græsset, hvor han har fået øje på en plante med nogle små sorte bælge. Antallet af forskellige plantearter er vokset år for år, fra at der var under 100 forskellige slags i 1986, er der nu 193 forskellige planter og blomster. - Prøv lige at se her. Der sidder en lille vægge, og der sidder endda også en farvet vægge, siger Svenning Christensen, da han gør endnu en opdagelse på marken. Biolog fandt arter Det er en biolog fra Aarhus, som har optalt de mange forskellige arter på Svenning Christensens jord. Arterne er kategoriseret, og udover den fredede gøgeurt, er der fundet 8 ualmindelige planter. Der er også registreret 2 sjældne og 6 temmelig sjældne arter. - Jeg tror bedst, at de kan lide nordsiden. De var her ikke sidste år, siger Svenning Christensen og peger mod skrænten, som er fuld af orkideer. Når orkideerne er færdige med at blomstre,  kommer køer ind på markerne, så de kan græsse arealet af og give planterne gode levevilkår. Svenning Christensen håber, at der kommer endnu flere arter til,  og lige så længe han har jorden, får naturen lov til at råde. Her bliver hverken sprøjtet eller gødet.